
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	17 martie 2009

	Nr.
	27/96


R A P O R T

asupra propunerii legislative pentru modificarea şi completarea Legii nr.226 din 2006 privind încadrarea unor locuri de muncă în condiţii speciale

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 85 din 12 februarie 2009, cu dezbaterea pe fond în procedură obişnuită a propunerii legislative pentru modificarea şi completarea Legii nr.226 din 2006 privind încadrarea unor locuri de muncă în condiţii speciale.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.783/30.06.2008)

· avizul negativ al Consiliului Economic şi Social (nr.1467/22.07.2008)

· avizul negativ al Comisiei juridice, de disciplină şi imunităţi (nr.31/181/03.03.2009)
· avizul negativ al Comisiei pentru buget, finanţe şi bănci (nr.22/106/05.03.2009)

· avizul negativ al Comisiei pentru egalitatea de şanse pentru femei şi bărbaţi (nr.37/159/06.03.2009)
· avizul negativ al Comisiei pentru industrii şi servicii (nr.23/66/26.02.2009)
· punctul de vedere negativ al Guvernului (nr.2390 din 29.09.2008).


Propunerea legislativă are ca obiect de reglementare completarea anexei nr.2 la Legea nr.226/2006 privind încadrarea unor locuri de muncă în condiţii speciale, în sensul introducerii în anexă a Societăţii Comerciale STITOM SA Tomeşti.
Comisia propune Plenului Camerei Deputaţilor respingerea iniţiativei legislative din următoarele considerente:


În conformitate cu prevederile art.20 alin.(1) din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, locurile de muncă încadrate în condiţii speciale, în vederea pensionării, sunt stabilite expres şi limitativ. 

Alin.(2) al aceluiaşi articol precizează că se mai pot încadra în condiţii speciale şi alte locuri de muncă, dar numai prin lege. 


Totodată, potrivit prevederilor alin.(3) din acelaşi articol, metodologia şi criteriile de încadrare a locurilor de muncă în condiţii speciale se stabilesc prin hotărâre a Guvernului, pe baza propunerii comune a Ministerului Muncii, Familiei şi Protecţiei Sociale, Ministerului Sănătăţii şi Casei Naţionale de Pensii şi Alte Drepturi de Asigurări Sociale. 


Astfel, a fost emisă H.G. nr.1025/2003 privind metodologia şi criteriile de încadrare a persoanelor în locuri de muncă în condiţii speciale, modificată şi completată. Rezultatele aplicării acestei hotărâri a Guvernului au fost transpuse în Legea nr.226/2006. 


În acest context, anexele la Legea nr.226/2006 prevăd în mod expres care sunt unităţile şi activităţile care beneficiază de încadrare în condiţii speciale de muncă. Acordarea acestui beneficiu şi altor unităţi decât cele expres şi limitativ enumerate se poate face numai cu respectarea prevederilor H.G. nr.1025/2003, cu modificările şi completările ulterioare.

Atât Legea securităţii şi sănătăţii în muncă nr.319/2006 – care transpune Directiva-cadru 89/391/CEE – cât şi cele 19 hotărâri de Guvern care transpun directivele specifice din domeniul securităţii şi sănătăţii în muncă, nu mai prevăd altfel de condiţii de muncă decât cele normale, pentru a fi în concordanţă cu directiva comunitară.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 

La dezbaterile care au avut loc în şedinţa comisiei din 10 martie 2009 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale:
· d-l Marius Lazăr – Secretar de Stat

· d-na Georgeta Jugănaru – director.
La dezbateri a fost invitat şi iniţiatorul, respectiv domnul deputat Valeriu Tabără, însă nu a fost prezent. 
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost  respinsă de Senat în şedinţa din 06 mai 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Victor Paul Dobre


Kerekes Károly 

Şef serviciu, 

Consilier Elena MESAROŞ

Întocmit,

Consilier Elena ANGHEL

